
Lov ... af 2011

om produktafgift med henblik på folkesundheden

Med formålet at begrænse konsum af fødevarer, som har en negativ effekt på folkesundheden, og at fremme sunde spisevaner samt forbedre finansieringen af sundhedstjenester, særligt folkesundhedsprogrammer, vedtager parlamentet hermed følgende lov om indførelse af produktafgiften med henblik på folkesundheden:

Definitioner

Artikel 1

Denne lov indeholder følgende definitioner:

1. hjemmemarked: Den Ungarske Republik 

2. sukker: produkter under position 1701 og 1702

3. salt: produkter under position 2501

4. færdigemballeret produkt: kombinationen af produktet og den enkelte emballage, som indeholder produktet, forudsat at

a) produktet ikke emballeres under tilstedeværelse af forbrugeren eller slutbrugeren

b) mængden af produktet i pakken er fastlagt på forhånd

c) mængden under litra b ikke kan ændres uden at åbne eller synligt ændre pakken

d) produktet sælges i enheder med nominelle mængder, som


da) svarer til værdierne fastlagt på forhånd af emballageenheden (inklusive eventuelt tilføjede mængder, nævnt i beskrivelsen)


db) er udtrykt i vægt eller volumenenheder

5. salg: overførslen af det afgiftspligtige produkt mod kompensation, hvilket berettiger modtageren til at bortskaffe produktet som ejeren af dette

6. leveringssted: leveringsstedet som fastlagt i lov CXXVII af 2007 om momsbeskatning (herefter benævnt "momsloven")

7. position: toldposition i henhold til Kommissionens forordning (EU) nr. 861/2010 af 5. oktober 2010 om ændring af bilag I til Rådets forordning (EØF) nr. 2658/87 om told- og statistiknomenklaturen og den fælles toldtarif, som gældende den 14. juni 2011.

Afgiftspligt

Artikel 2

Produkter, der markedsføres som færdigemballerede produkter, skal klassificeres som afgiftspligtige som følger:

a) produkter under position 2009 og 2202, med undtagelse af nektar og frugtsaft, sirup, koncentrater og squash, som indeholder mindst 25 % frugt, hvis


aa) deres indhold af tilsat sukker overstiger 8 gram sukker per 100 milliliter (herefter benævnt "læskedrikke") eller


ab) koffeinindholdet i læskedrikken overstiger 10 milligram koffein per 100 milliliter (herefter benævnt "energidrik")

b) produkter under position 1704, 1905 og 2105, hvis indholdet af tilsat sukker overstiger 25 gram sukker per 100 gram, samt produkter under position 1806, hvis indholdet af tilsat sukker overstiger 40 gram sukker per 100 gram og kakaoindholdet ikke overstiger 40 gram per 100 gram (herefter samlet benævnt "færdigemballeret sødet produkt")

c) produkter, der ikke er omfattet af litra b, under position 1905, 2005, 2020 og 2008, som er fremstillet med korn, kartofler eller oliefrø, der er blevet bagt eller stegt, tilsat smag og er beregnet til øjeblikkelig indtagelse, eksklusive brød og bageriprodukter, hvis saltindholdet overstiger 1 gram salt per 100 gram (herefter benævnt "salte snacks")

d) produkter under position 2103 og 2104, der ikke er klassificeret som babymad, suppe eller sauce, hvis saltindholdet overstiger 5 gram salt per 100 gram (herefter benævnt "aromastoffer"), eksklusive sennep, ketchup og ikke tørrede, findelte eller moste, salte vegetabilske aromapræparater med et saltindhold, der ikke overstiger 15 gram salt per 100 gram.

Artikel 3

(1) Afgiftspligten pålægges ved det første salg af afgiftspligtige produkter, hvis leveringssted befinder sig inden for hjemmemarkedet. 

(2) Den afgiftspligtige person skal angive på fakturaen eller regnskabsdokumentet udstedt i forbindelse med salget af det afgiftspligtige produkt, eller hvis vedkommende ikke er forpligtet til at udstede en faktura eller et regnskabsdokument, eller ikke har gjort dette, så på dokumentet udstedt i forbindelse med salget, at han/hun er afgiftspligtig.

Den afgiftspligtige person

Artikel 4

Den afgiftspligtige person er den afgiftspligtige person, som sælger det afgiftspligtige produkt på hjemmemarkedet første gang.

Grundlaget for beregning af afgiften

Artikel 5

Mængden af det afgiftspligtige produkt, som sælges af den afgiftspligtige person i henhold til artikel 3, stk. 1, udtrykt i kilogram eller liter, udgør grundlaget for beregningen af afgiften. Vægten af emballagen skal udelades ved fastlæggelsen af grundlaget for beregningen.

Afgiftens størrelse

Artikel 6

Afgiftens størrelse er

a) 5 forinter/liter for læskedrikke 

b) 250 forinter/liter for energidrikke

c) 100 forinter/kilogram for færdigemballerede sødede produkter

d) 200 forinter/kilogram for salte snacks

e) 500 forinter/kilogram for aromastoffer.

Fritagelse for afgift

Artikel 7

(1) Den afgiftspligtige person, som sælger det afgiftspligtige produkt, fritages for afgiftspligten, hvis vedkommende har solgt mindre end 50 liter eller 50 kilogram af det afgiftspligtige produkt i det pågældende kalenderår.

(2) Et salg i henhold til artikel 3, stk. 1, fritages for afgiftspligt, hvis det opfylder betingelserne fastlagt i artikel 89, stk. 1, eller artikel 98 i momsloven.

(3) Salget af et afgiftspligtigt produkt i henhold til artikel 3, stk. 1, fritages for afgiftspligt, hvis køberen af det pågældende produkt videresælger det i overensstemmelse med betingelserne fastlagt i artikel 89, stk. 1, eller artikel 98 i momsloven, forudsat at køberen indleverer en erklæring om dette til den afgiftspligtige person efter salget og dokumenterer videresalget med angivelse af mængden af det videresolgte afgiftspligtige produkt. Hvis køberen i strid med erklæringen videresælger produktet på hjemmemarkedet, er vedkommende forpligtet til at informere den afgiftspligtige person herom inden for otte dage efter salget, med angivelse af mængden af produktet solgt på hjemmemarkedet. I afgiftsperioden, som omfatter datoen for modtagelsen af meddelelsen fra køberen, er den afgiftspligtige person forpligtet til at foretage et skøn af den udestående afgift - fratrukket bøder for forsinket betaling og beregnet ud fra den oprindelige forfaldsdato - for det afgiftspligtige produkt, som er blevet videresolgt på hjemmemarkedet af køberen, og betale afgiften før forfaldsdatoen. Hvis køberen ikke opfylder forpligtelsen om af meddele salg på hjemmemarkedet inden fristen udløber, er køberen forpligtet til at betale den afgift, som ikke er blevet betalt af den afgiftspligtige person, for det afgiftspligtige produkt, der er blevet solgt på hjemmemarkedet, og bøden for forsinket betaling, beregnet ud fra fristen for indgivelsen af meddelelsen, eller bøden for ubetalt afgift samt bøden for forsinkelsen, hvis den pågældende udeladelse opdages af skattemyndigheden.

(4) I henhold til artikel 39, litra D, i lov C af 1990 om lokale skatter og afgifter, må den afgiftspligtige person reducere mængden af afgift til betaling i det følgende skatteår med det dobbelte af afgiftsfritagelsen for virksomheder, dog højst 50 % af afgiften til betaling i det følgende skatteår. Hvis afgiftsperioden i artikel 8 er kortere end 12 måneder, finder afgiftslettelsen anvendelse i den pågældende afgiftsperiode pr. rata temporis.

Beregning af afgiften

Artikel 8

(1) Afgiften på salget af afgiftspligtige produkter skal beregnes og angives i henhold til artikel 10, stk. 1 og 2, hvis 

a) salgsdatoen på fakturaen, regnskabsdokumentet, eller hvis disse mangler, ethvert andet dokument udstedt for salget af det afgiftspligtige produkt, eller hvis salgsdatoen ikke er angivet, 

b) udstedelsesdatoen for fakturaen, regnskabsdokumentet eller et andet dokument vedrørende salget af det afgiftspligtige produkt

falder under beregningsperioden, nævnt i artikel 10, stk. 1 og 2 (herefter benævnt "beregningsperiode").

(2) Den afgiftspligtige person skal selv beregne mængden af skyldte afgifter for beregningsperioden nævnt under stk. 1.

(3) Hvis mængden af det afgiftspligtige produkt, som er blevet solgt i afgiftsperioden, formindskes efter indlevering af angivelsen, er den afgiftspligtige person berettiget til at reducere mængden af skyldt afgift for den afgiftsperiode, hvor fakturaen, regnskabsdokumentet eller andet dokument om ændring eller annullering blev udstedt.

Regnskabsspligt

Artikel 9

(1) Den afgiftspligtige person skal føre regnskab med mængden af afgiftspligtige produkter, opdelt i henholdt til produkter, som 

a) den afgiftspligtige person er i besiddelse af på den første og den sidste dag i beregningsperioden

b) vedkommende har købt, fået returneret af købere eller på anden måde er kommet i besiddelse af i beregningsperioden, eller som vedkommende har solgt med afgiftspligt, solgt fritaget for afgift, smidt væk, overført uden beregning, ødelagt, mistet, eller på anden måde ikke længere er i den afgiftspligtige persons besiddelse. 

(2) I forbindelse med afgiftspligtige produkter solgt fritaget for afgift, skal den afgiftspligtige person føre regnskab med mængden af afgiftspligtige produkter, der er blevet solgt uden afgift, opdelt i henhold til produkter og dispensationsregler.

(3) Afgiftspligtige personer, som ikke er private erhvervsdrivende og ikke forpligtet til at betale afgift, er ikke omfattet af regnskabspligten i denne artikel.

Procedurebestemmelser

Artikel 10

(1) Den afgiftspligtige person skal, med undtagelse af tilfældet nævnt i stk. 2, efterkomme sin forpligtelse til at indgive en selvangivelse til skattemyndigheden på standardformularen til dette formål i henhold til den for vedkommende gældende momsperiode, inden fristen fastlagt for indgivelsen af momsangivelsen.

(2) Afgiftspligtige personer med momsfritagelse, eller momspligtige personer, der ikke er forpligtede til at indgive en momsangivelse, samt afgiftspligtige personer, som ikke er pålagt momspligt, skal efterkomme deres forpligtelse til at indgive en selvangivelse til skattemyndigheden på standardformularen til dette formål, inden den 25. dag i den anden måned efter afslutningen af det pågældende skatteår. 

(3) Afgiftspligtige personer skal efterkomme deres forpligtelse til at betale afgiften, inden fristen for indgivelse af selvangivelser.

(4) Afgiftspligtige personer, som ikke er pålagt afgiftspligt, er i denne sammenhæng ikke forpligtede til at føre regnskab eller indgive selvangivelser. 

(5) Proceduremæssige aspekter, som ikke er omfattet af denne lov, reguleres af bestemmelserne i loven om skatteregler.

(6) Alle indtægter, der opstår i forbindelse med denne afgift, skal indgå som indtægter i statsbudgettet.

Afsluttende bestemmelser

Artikel 11

(1) Med undtagelse af stk. 2 træder denne lov i kraft den 1. september 2011.

(2) Artikel 7, stk. 4, i denne lov træder i kraft 15 dage efter Europa-Kommissionens godkendelse af samme. Ministeren med ansvar for skattepolitik fastlægger den dato, hvorpå Europa-Kommissionen skal træffe sin afgørelse om godkendelse, ved en engangsafgørelse, som offentliggøres - uden forsinkelser efter meddelelsen om godkendelsen - i Magyar Közlöny (Ungarns statstidende).

